# General Electric

General Electric Company és una empresa multinacional fundada el 1892, que tingué la seu central fins al 2016 a Fairfield, Connecticut (Estats Units), i actualment a Boston, Massachusetts. Participa en una varietat de mercats, incloent la generació, transmissió i distribució d'electricitat, bombetes, automatització industrial, motors, locomotores (trens), avions, serveis d'aviació i materials plàstics, silicones, i abrasius. Està present a més de 100 països.
Fins al 2021, la companyia va operar als camps de l'aviació, l'energia, les energies renovables, la indústria digital, la fabricació d'armes, locomotores i capital risc i finances, però des de llavors s'ha desvinculat de diverses àrees, que ara consisteixen principalment en els quatre primers segments.
El 2020, GE es va classificar la 33a empresa més gran dels Estats Units per xifra de negoci, segons Fortune 500. Dos empleats de GE —Irving Langmuir (1932) i Ivar Giaever (1973)— han estat guardonats amb el Premi Nobel.
El 9 de novembre de 2021, la companyia va anunciar que es dividiria en tres empreses públiques. Les noves empreses se centraran en l'aviació, la salut i l'energia. La primera escissió de la divisió de salut està prevista per al 2023 i la seguirà la divisió d'energia el 2024.

## Història

La companyia remunta la seva història a 1880, quan Thomas Alva Edison, resident llavors a Menlo Park (Nova Jersey), va unir alguns dels seus interessos comercials sota una corporació per formar l'Edison General Electric Company. El 1887, Elihu Thomson i C.J. Houston havien constituït la Thomson-Houston Electric Company, que va passar a adquirir un nombre dels seus competidors al sector elèctric, accedint a una sèrie de patents en el procés i conduint la companyia al primer lloc. Posteriorment, el 1892, l'Edison General Electric Company de Schenectady, Nova York, i la Thomson-Houston Electric Company de Lynn, Massachusetts, es van fusionar per formar la General Electric Company de la mà de J. P. Morgan, que anteriorment havia tret Thomas Alva Edison del negoci en comprar les seves accions a l'Edison General Electric Company i reemplaçar el corrent continu usada per Edison pel corrent altern desenvolupat i instaurat per Nikola Tesla i usada en l'actualitat. La companyia estava registrada a Schenectady, Nova York, i aquesta ciutat va ser la seva seu durant molts anys. Al voltant del mateix temps es va formar Canadian General Electric, la contrapart canadenca de la companyia.
General Electric va ser una de les empreses fundadores de l'índex econòmic Dow Jones Industrial Average quan es va establir el 1894 i en què es va mantenir durant 122 anys fins que va deixar de cotitzar-hi el 26 de juny de 2018, sent l'última de les companyies originàries en deixar de fer-ho. El 1921, General Electric va absorbir la National Electric Lamp Association (NELA) en el seu negoci existent d'equips d'il·luminació, i va establir la seu actual per a la seva divisió d'equips d'il·luminació a Nela Park a East Cleveland, Ohio. El 1935, GE era una de les 30 empreses cotitzades més grans a la Borsa de Londres.
El 1919, GE va fundar la Ràdio Corporation of America (RCA) per promoure la ràdio internacional. GE va utilitzar RCA com a la seva divisió per a vendes de ràdio fins a 1930, quan aquesta empresa es va separar de GE. La pròpia RCA ràpidament es va convertir en un gegant industrial. El 1929, enginyers i empresaris de GE van crear a Espanya la General Elèctrica Espanyola (GEE).
GE té una història llarga de treball amb turbines al camp de generació d'energia. La companyia va introduir els primers turbocompressors durant la Primera Guerra Mundial, i va continuar desenvolupant-los durant el període d'entreguerres, així que van arribar a ser indispensables als anys immediatament abans de la Segona Guerra Mundial. GE també va treballar amb els dissenys de Frank Whittle durant la Guerra, introduint els motors de reacció de Whittle als Estats Units durant els anys 1940. Això va conduir a la fundació de GE Aviation, que és actualment el major fabricant de motors al món, només seguit per la britànica Rolls-Royce plc, que va obrir el camí en el disseny i la fabricació de motors fiables, innovadors i eficients.
El 1959, General Electric va ser acusat de promoure el major càrtel il·legal als Estats Units des de l'adopció de la Llei Sherman Antitrust (1890) per mantenir preus artificialment alts. En total, 29 empreses i 45 executius van ser condemnats. Les investigacions parlamentàries subsegüents van revelar que el delicte de coll blanc era, de molt, la forma de delicte més costosa per a les finances dels Estats Units.
El 2002, GE va adquirir els interessos d'energia eòlica d'Enron durant els procediments de fallida. GE va desenvolupar una línia extensa de computadors durant els anys, incloent computadors de propòsit general (com ara les sèries GE-200, GE-400, i GE-600), computadors de control de processos en temps real (incloent el GE 4010, el GE 4020, i el GE 4060), i computadors per a commutació de missatges (com ara el Datanet 30 i el Datanet 355). A més, des de 1962, GE va desenvolupar el sistema operatiu GECOS (posteriorment reanomenat GCOS), que originalment va ser concebut per a processament per lots, però posteriorment va ser estès a temps compartit i gestió transaccional.
Al llarg dels anys, GE va adquirir una sèrie d'entitats empresarials, com ara RCA i la seva subsidiària de televisió NBC (el 1986), i Universal Pictures (amb què va fusionar NBC el 2004 per formar NBCUniversal), entre d'altres.

## Referències

* ↑ «Nace la compañía General Electric Company» (en castellà). socialfuturo.com, 15-04-2022. [Consulta: 11 setembre 2022].
* ↑ Kellner, Tomas. «A Shared Vision: GE and Alstom Continue Their Common History With Latest Acquisition» (en anglès). ge.com, 03-11-2015. [Consulta: 11 setembre 2022].
* ↑ Glinsman, Matthew; Blázquez Morales, Luis Fernando. «General Electric Company» (en castellà). Convenio OEPM-UAM. Govern d'Espanya. [Consulta: 11 setembre 2022].
* ↑ Kamp, Ted Mann and Jon «General Electric to Move Headquarters to Boston» (en anglès). Wall Street Journal, 14-01-2016. ISSN: 0099-9660.
* ↑ «General Electric | History, Acquisitions, Products, & Facts» (en anglès). [Consulta: 7 juliol 2021].
* ↑ «Summary of Operating Segments». GE. Arxivat de l'original el 12 abril 2018.
* ↑ Egan, Matt. «Inside the dismantling of GE». CNN, 13-06-2018. Arxivat de l'original el 13 juny 2018.
* ↑ Chesto, Jon. “GE stock is now trading at $100 but the company’s turnaround efforts still have a ways to go”, Boston Globe (2 Aug 2021).
* ↑ «Fortune 500» (en anglès americà).
* ↑ «Heritage of Research». General Electric. Arxivat de l'original el 10 agost 2016.
* ↑ Pound, Jesse «GE to break up into 3 companies focusing on aviation, health care and energy». CNBC, 09-11-2021 [Consulta: 9 novembre 2021].
* ↑ Ganapavaram, Abhijith; Singh, Rajesh Kumar «GE, an industrial conglomerate pioneer, to break up» (en anglès). Reuters, 09-11-2021.

## Vegeu també

* Charles Proteus Steinmetz

## Enllaços externs

* Lloc web oficial de GE (anglès)